Markedsføringsretten danner rammerne for, hvordan din virksomhed kan markedsføre sig selv og sine produkter. Reglerne har primært til formål at sikre, at virksomheder udviser god markedsføringsskik, der tager hensyn til forbrugere, konkurrenter og almene samfundsinteresser.
Det er et grundlæggende princip inden for markedsføringsretten, at virksomheder skal udvise god markedsføringsskik. Dette princip følger direkte af markedsføringsloven, og hvad der forstås ved god markedsføringsskik fastlægges derfor løbende af Forbrugerombudsmanden og domstolenes praksis på området.